สังคมข่าวหุ้นคาเฟอีน
 หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 24-อาทิตย์ที่ 26 กรกฎาคม พ.ศ. 2558
24 ก.ค. 2558

 หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 24-อาทิตย์ที่ 26 กรกฎาคม พ.ศ. 2558
****เสียงจากบุคคลในแวดวงตลาดทุนเริ่มดังขึ้น เพื่อให้มีการปรับเปลี่ยนทีมเศรษฐกิจของรัฐบาล เพื่อเรียกความเชื่อมั่นของนักลงทุนทั้งในและต่างประเทศ เพราะหากปล่อยไปแบบนี้ มีแต่นับถอยหลังเข้าคลองพากันตายหมู่แน่ๆ
****ดัชนี 1,450 จุด เคยเป็นแนวรับ แต่มาตอนนี้กลายเป็นแนวต้านไปซะแล้ว นั่งลุ้นเช้า ลุ้นบ่าย ขอให้ฝ่าไปได้ แต่ก็เหมือนเข็นครกขึ้นภูเขา ไม่รู้จะใช้หุ้นตัวไหนกลุ่มไหนดัน เพราะกลุ่มธนาคารหุ้นที่มีมาร์เก็ตแคปสูงๆ อย่าง BBL แบงก์กรุงเทพ กำไรไตรมาส 2 ออกมาต่ำกว่าที่โบรกฯ คาด แถมเอ็นพีแอลเพิ่มอีก เลยเกิดการสะดุ้งกัน ราคาวูบลงมาต่ำสุดในรอบ 1 ปีกว่าๆ แต่โบรกฯ ส่วนใหญ่เขาแนะซื้ออยู่นะ เพราะเงินกองทุนเข้าแข็งโป๊กจริงๆ ในบรรดาแบงก์ใหญ่ ก็ยังหล่อเป็นอันดับต้นๆ
*****วันก่อนหน้านักเศรษฐศาสตร์ออกมาเตือนเรื่องนโยบายค่าเงินบาทอ่อน เพื่อกระตุ้นการส่งออก ให้ระวังการถูกถล่มค่าเงิน หรือการเก็งกำไร ส่วนทางแบงก์ชาติเองก็ออกมาให้ข้อมูลทันควัน ยังไม่พบการเก็งกำไร แต่ก็ยอมรับว่าในสัปดาห์นี้ค่าบาทอ่อนค่าลงมาเร็วเกินไป จนเกิดความผันผวน และเป็นอุปสรรคภาคเศรษฐกิจ
******หุ้นอิตาเลียนไทย ITD มีแต่ข่าวร้าย ปัจจัยลบ ราคาก็เลยรูดอย่างที่เห็น เดิมนั้นให้แนวรับไว้ที่ 7.50 บาท แต่ก็เอาไม่ค่อยจะอยู่ ลงมาป้วนเปี้ยนแถว 7.35-7.40 บาท ตอนนี้ก็ต้องเล่นสั้นๆ กันไป จนกว่าจะมีความชัดเจนเรื่องการลงทุนในโครงการขนาดใหญ่ ว่าโครงการไหนเลื่อน โครงการไหนทำต่อ และส่องๆ ดูแล้ว ITD จะได้ประโยชน์จากโครงการไหนบ้าง
******ไทยยูเนี่ยนโฟรเซ่นโปรดักส์หรือ TUFวานนี้ถูกทุบลงมาซะแรงเลย เห็นบอกว่าเป็นผลกระทบมาจากที่จะมีการขายหุ้นเพิ่มทุนแบบ PPO จำนวน 6 หุ้นเดิม ต่อ 1 หุ้นใหม่ ในราคา 16 บาท แต่ในที่สุดก็ประกาศระงับการขายดังกล่าวไปแล้ว เพราะมีข่าวว่าบริษัทย่อยของ TUF  ในสหรัฐฯ อาจไปทำผิดกฎหมายทางการอะไรนี่แหละ แต่ประเด็นคือ เขาจะกลับมาขายใหม่หรือเปล่าน่ะสิ เมื่อเป็นแบบนี้คนที่ถือไว้ ก็ต้องปล่อยของออกไปก่อน จะถือไว้ทำเบื๊อกอะไร
*******PTTEP กำไรที่ออกมาเหลือกว่า 1.3 พันล้านบาทนำไตรมาส 2 จากที่เคยได้ 1.8 หมื่นล้านบาทเมื่อไตรมาส 2/57 ไม่ได้สร้างความตกใจอะไรมาก เพราะนักลงทุนรับรู้ และบรรดาโบรกฯ ก็คาดกันไว้อยู่แล้ว ส่วนตัวเลขที่ออกมา น่าจะดีกว่าประมาณการกันไว้ซะด้วยมั้ง เพราะจากเดิมมองกันว่าอาจขาดทุนก้นบานได้ นี่อะไรยังมีกำไรให้เห็น ราคาหุ้นก็เลยบวกสวน ส่วนปิดตลาดจะยืนได้หรือเปล่า ไม่ทราบเพราะปิดต้นฉบับไปก่อน
******ส่วนหุ้น DTAC ก็ดีแตกกันไปแล้ว เพราะคาดกันไว้เช่นกันว่าผลประกอบการจะออกมาไม่สวยหรู ราคาหุ้นก็เลยอยู่ในสภาพอย่างที่เห็น วูบลงทุกวัน ใครถืออยู่ยาดมกี่ตลับก็เอาไม่อยู่ ไม่ว่าจะตราลิง ตราถ้วยทอง มีอยู่ทางเดียว โกยเถอะโยม หาตัวอื่นเล่นดีกว่า หรือไม่ก็ถือรอเงินปันผล เห็นเขาว่า ราคาที่หล่น ดันผลตอบแทนเงินปันผลสูง 10% แต่ต้องซื้อในราคาตอนนี้นะ ราวๆ 76 บาท แนวรับพอดีๆ หรือไปรอแถว 73 บาทก็ได้
******ไดอิ กรุ๊ปหรือ DAII ราคาเปิดสวย และปิดสวย ชนซิลลิ่ง 200% แต่ประเด็นที่ต้องจับตาคือ หุ้นที่เอาออกมาขายมีแค่ 30 ล้านหุ้น หุ้นละ 4 บาท สูตรแบบนี้ เจ้าโยนกันไปมาปั้นราคา ลากราคากันสบายเลย อ้วนพี อย่างวานนี้ก็ซื้อขายกันกว่า 17 รอบ และหวั่นจะซ้ำรอย HPT เอานะ หุ้น DAII แม้พื้นฐานจะดี แต่ราคาวิ่งเกินตัวไปแล้ว โบรกฯ ให้ราคา 5 บาท แต่โยกกันไปซะขึ้นดอยอินทนนท์ซะเลย ขอให้ทุกคนโชคดี มีสติกันหน่อยนะไม่รู้รายย่อยใครเข้ากันบ้าง หากซื้อระหว่างวัน แล้วขายท้ายตลาดก็รวยไป แต่หากมาขายวันนี้ อะไรก็เกิดขึ้นได้ “เจ้ารวย ตัวเราจะเจ๊ง” จำเอาไว้
******บมจ.บัตรกรุงไทย หรือ KTC เตรียมขายหุ้นกู้ชุดใหม่ 2 พันล้านบาท อายุ 4 ปี ดอกเบี้ย 3.75% ต่อปี จ่ายดอกเบี้ยทุก 3 เดือน ซื้อขั้นต่ำ 1 แสนบาท และเพิ่มขึ้นเป็นทวีคูณของ 1 แสนบาท ระบุชื่อผู้ถือ ไม่มีหลักประกัน ไม่ด้อยสิทธิ ความน่าเชื่อถือจาก ทริสฯ ระดับ A-/Stable ขาย 10-11 และ 13 ส.ค.นี้ จองซื้อได้ที่ธนาคารกรุงไทย
 
 